Morombo mero Pilatus ꞌwa moꞌko Arimatea pono Josef woturupoꞌpo moꞌko Jesus ekepyꞌpo katoꞌme tyꞌwa moro wakapu wyino.
Moꞌko Josef ro amy Jesus nemepary me kynakon,
maname te irombo,
moꞌkaron Simosu jopotorykon nendory ke tyꞌwa.
Pilatus ꞌwa iruꞌpa eporyꞌpo.
Irombo Josef ꞌwa Jesus ekepyꞌpo kaꞌpo moro wakapu wyino.
Moꞌko Nikodemus wytoꞌpo imaro.
Moꞌko ꞌwa ro uwapo Jesus koko tatawa kynakon.
Oruwa kiro iwairy taro mere maro aloe yꞌkaimaꞌpo Nikodemus ekosa kynakon.
Moꞌko Jesus ekepyꞌpo pinaꞌpo iꞌwaine.
Irombo morokon typoporamon otykon maro ijasimembotyꞌpo iꞌwaine tyꞌmeijamon kamisa ke.
Moro wara irombo moꞌkaron Simosu akepy unenjaton.
Moro Jesus pokatopombo wyino tyse waty amy wonatopo paty kynakon.
Moro ta ro amy asery atunendopo kynakon.
Amy pairo noro kariꞌna yryꞌpa kynakon itaka.
Moro taka roten Jesus ekepyꞌpo yryꞌpo iꞌwaine,
senge roten iwairy ke.
Moro otareꞌmatopo kurita irombo kynitundakon terapa.
Irombo moro otareꞌmatopo kurita paꞌpo me,
kokoro ꞌne imero,
tawaꞌrume noro aꞌta,
moꞌko Magdala pono Maria wytoꞌpo moro Jesus unendopombo ꞌwa.
Irombo moro ipenary aputy topu eneꞌpo iꞌwa tamima.
Irombo ekaꞌnumyꞌpo Simon Petrus ꞌwa,
moꞌko oꞌwin amy omepatoto,
moꞌko poto me Jesus kynipynakon inoro ꞌwa enapa.
Ikaꞌpo iꞌwaine:
“Moꞌko Jopoto moro unendopombo wyino taro man.
Oje yryꞌpo anukutyꞌpa naꞌna man.”
Irombo Petrus wepaꞌkaꞌpo moꞌko oꞌwin amy omepatoto maro.
Itoꞌsan moro Jesus unendopombo ꞌwa.
Okororo ekaꞌnumyꞌsan.
Moꞌko oꞌwin amy omepatoto takaꞌne kynakon Petrus koꞌpo.
Moꞌko tundaꞌpo naꞌnen moro Jesus unendopombo ꞌwa.
Itaka iwonsumaꞌpo.
Morokon inoponykonymbo kamisa eneꞌsan iꞌwa.
Oꞌmyꞌpa te iweꞌiꞌpo.
Irombo iwenaꞌpo ta Simon Petrus tundaꞌpo enapa.
Moꞌko woꞌmyꞌpo moro atunendopo taka.
Morokon inoponykonymbo kamisa eneꞌsan iꞌwa.
Moro uꞌjondotopombo kamisa eneꞌpo enapa iꞌwa,
morokon inoponykonymbo kamisa ekosa kapyn te.
Typo terapa te tamenje kynakon.
Morombo mero moꞌko oꞌwin amy omepatoto,
moꞌko Petrus uwapo tytunda kynakon inoro woꞌmyꞌpo enapa.
Oty eneꞌpo mero tyꞌwa oty amyikaꞌpo iꞌwa.
Moro irombyꞌsan wyino awomyry man meroꞌpo anukutyꞌpa naꞌnen kynatokon.
Moꞌkaron omepatonon weramaꞌsan rapa moro ita tywaitoꞌkon auto ꞌwa.
Maria te moro Jesus unendopombo wyino kurando kynotamojakon.
Moro tywotamory ta moro atunendopo taka iwonsumaꞌpo.
Irombo oko tamuꞌne ewoꞌmyndoꞌsan kapu tanokon apojonano eneꞌsan iꞌwa.
Tandyꞌpo kynatokon moro Jesus ekepyꞌpo waitopombo po,
oꞌwin amy moro upuꞌpo waitopombo po,
oꞌwin amy moro ipupuru waitopombo po.
Moꞌkaron woturupoꞌsan ro iꞌwa:
“Woryi,
oꞌtonoꞌme ko matamojan?”
Ikaꞌpo iꞌwaine:
“Moꞌko Yjopotory taro man.
Oje tyje iwairy anukutyꞌpa wa.”
Moro wara tykaꞌpo mero iwotuꞌmaꞌpo.
Irombo Jesus eneꞌpo iꞌwa.
Jesus me iwairy anukutyꞌpa te kynakon.
Jesus wykaꞌpo iꞌwa:
“Woryi,
oꞌtonoꞌme ko matamojan?
Noky ko mupijan?”
Moꞌko wonatopo paty enenen jaꞌta ekanopyry ke tyꞌwa,
ikaꞌpo Iꞌwa:
“Jopoto,
oꞌwa aroꞌpoto,
oje yryꞌpo ekariꞌko,
moro wyino saroꞌse me.”
Jesus wykaꞌpo iꞌwa:
“Maria.”
Iꞌwa tywotuꞌmaꞌpo mero Maria wykaꞌpo Iꞌwa Simosu auran ta:
“Rabuni.”
Moro tauroꞌpo man:
yjemepanen.
Jesus wykaꞌpo iꞌwa:
“Kapoꞌi koro.
Awomyꞌpa noro irombo wa moꞌko jumynano ꞌwa.
Moꞌkaron yjaꞌsakarykon ꞌwa ero yjauranymbo ekariꞌtango:
‘Moꞌko yjumy,
moꞌko ajumykon me enapa man inoro ꞌwa yjawomyry man.
Moꞌko ytamusiry,
moꞌko atamusirykon me enapa man inoro ꞌwa yjawomyry man.’ ”
Irombo mero moꞌko Magdala pono Maria wytoꞌpo moꞌkaron omepatonon ꞌwa,
moro tyꞌwa moꞌko Jopoto eneꞌpo ekariꞌse,
moro oꞌto tyꞌwa ikaꞌpo ekariꞌse enapa.